**Notă informativă**

**la proiectul Hotărârii Guvernului cu privire la aprobarea Metodologiei de evaluare economică a resurselor forestiere, proprietate publică**

|  |
| --- |
| 1. **Denumirea autorului şi, după caz, a participanților la elaborarea proiectului** |
| Autorul proiectului este Ministerului Mediului în comun cu Agenția „Moldsilva”. |
| 2. **Condițiile ce au impus elaborarea proiectului de act normativ şi finalitățile urmărite** |
| Proiectul Hotărârii Guvernului cu privire la aprobarea Metodologiei de evaluare economică a resurselor forestiere, proprietate publicăa fost elaborat în conformitate cu prevederile art. 3 lit. b) din Legea nr.989/2002 cu privire la activitatea de evaluare, Standardelor Internaționale de Evaluare (IVS), Standardelor Europene de Evaluare (EVS), Standardelor internaţionale şi naţionale de contabilitate.  Elaborarea proiectului Hotărârii Guvernului a fost condiționată și de faptul că resursele forestiere, precum şi alte resurse naturale au devenit o parte integrantă a sistemului de relaţii de producere, în interiorul căruia are loc procesul de conversie a resurselor naturale cu valoare de întrebuinţare. În consecinţă, resursele forestiere ar trebui să fie examinate şi din punct de vedere economic. În acest aspect există multiple abordări cu referire la definirea locului resurselor forestiere în sistemul de categorii economice, precum şi conţinutul economic al acestora.  Funcţionalitatea social-economică a ecosistemelor forestiere constă în capacitatea acestora de a furniza o serie de bunuri şi servicii pentru satisfacerea nevoilor umane.  Examinând pădurea ca obiect al evaluării economice, este util să luăm în consideraţie 4 elemente care o caracterizează: ca fenomen natural, ca element al sferei economice, ca element al sferei juridice şi ca element al sistemului ecologic teritorial/naţional.  În plus, pădurea, ca sistem ecologic, este influenţată şi de factorul antropogen, deoarece activitatea umană acționează direct asupra procesului de formare a pădurilor: se observă schimbarea speciilor ce formează pădurile, biocenozelor forestiere, este dereglat regimul hidrologic al teritoriului, se produce urbanizarea landşafturilor, se remarcă contaminări tehnogene ale aerului, solului, apelor subterane.  Pădurile, fiind, primordial, obiect natural, sunt, în acelaşi timp, şi resurse economice. În viaţa reală şi din punct de vedere istoric, resursele forestiere sunt folosite la fabricarea de mărfuri şi prestarea de servicii necesare populaţiei. Pădurea rămâne în întregime şi o sursă de diferite tipuri de beneficii naturale care, după cum este firesc, se schimbă în timp şi spaţiu conform unor anumite legităţi în procesul de formare a pădurilor. Toate conceptele existente până în prezent, practic, se deosebesc între ele prin faptul, că examinează pădurea ca resursă naturală sau ca obiect al muncii umane.  Tradiţional, economia forestieră, împreună cu gestiunea silvică, avea ca scop producerea materialului lemnos pentru prelucrarea industrială pentru obținerea materialelor de construcţie, celulozei, hârtiei etc. Însă, pădurile mai produc şi asemenea beneficii ca: resurse alimentare, rezerve de peşte în bazinele acvatice forestiere, faună forestieră, îndeplinesc funcţii sociale, ecologice şi de formare a biosferei şi a mediului.  Pădurile servesc drept sursă unică de material lemnos. Totodată, necesitatea de material lemnos nu scade, ci creşte, în pofida dezvoltării industriei de materiale sintetice şi plastice.  Pentru satisfacerea necesităţilor materiale ale societăţii se folosesc nu doar resurse forestiere lemnoase directe, ci şi cele indirecte – ecologice sigurând funcţiile pădurii, care asigură, în esenţă, posibilitatea de obţinere a producţiei date. Din acest motiv, reglementarea posibilităţilor de folosire a ecosistemelor forestiere nu poate să nu examineze, în afară de resursele forestiere, şi funcţiile sociale şi ecologice ale pădurii. Reglementarea dată apare, în mod natural, din interesul de a păstra diversitatea biologică a mediului natural ambiant şi trebuie să fie îndreptată spre asigurarea vieţii în toate formele de manifestare ale acesteia.  Astfel, pădurea, ca obiect al reglementării economice şi juridice, se prezintă ca un sistem ecologic, pentru fiecare component al căruia statul trebuie să stabilească reguli obligatorii de folosire a potenţialului lui de resurse şi de protecţie a importanţei ei de formare a mediului. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu prevede armonizarea legislației naționale cu prevederile legislației Uniunii Europene. |
| **4. Principalele prevederi ale proiectului şi evidențierea elementelor noi** |
| Resursele forestiere, precum și alte resurse naturale au devenit o parte integrantă a sistemului de relaţii de producere, în interiorul căruia are loc procesul de conversie a resurselor naturale cu valoare de întrebuinţare. În consecinţă, resursele forestiere ar trebui să fie examinate şi din punct de vedere economic. În acest aspect există multe abordări cu referire la definirea locului resurselor forestiere în sistemul de categorii economice, precum şi conţinutul economic al acestora.  Examinând pădurea ca obiect al evaluării economice, este util să luăm în consideraţie 4 elemente care o caracterizează: ca fenomen natural, ca element al sferei economice, ca element al sferei juridice şi ca element al sistemului ecologic teritorial/naţional, determinând necesitatea evaluării economice a resurselor forestiere în baza estimării lor ecologice şi sociale, cu luarea în consideraţie a particularităţilor specifice teritoriale/regionale.  Mai mult, evaluarea economică a resurselor forestiere contribuie la trecerea de la o gospodărire silvică orientată pe producţia din lemn la una bazată pe utilizarea complexă a pădurii. În multe ţări europene o astfel de preocupare a devenit realitate economică, deoarece funcţiile de protecţie, exercitate de păduri, au capacitatea de a menţine la timpul prezent valori economice, care, odată deteriorate cu declinul pădurilor, nu mai pot fi obţinute prin lucrări ulterioare de reconstrucție ecologică decât cu foarte mari dificultăţi, cheltuieli enorme și într-o perioadă îndelungată.  Astfel, metodologia stabilește abordările și metodele concrete de evaluare și estimare a valorii economice totale a resurselor forestiere (pădurii), proprietate publică, ca element - structural independent al biosferei și obiect al economiei teritoriale, în forma unui sistem ecologico-economic. |
| **5. Fundamentarea economico-financiară.** |
| Implementarea prevederilor proiectului hotărârii Guvernului cu privire la aprobarea Metodologiei de evaluare economică a resurselor forestiere, proprietate publică nu implică cheltuieli suplimentare de la bugetul de stat. Implementarea proiectului respectiv se va face în limita mijloacelor acordate Agenției „Moldsilva”, și din alte surse care nu sunt interzise de legislație. |
| **6. Modul de încorporare a actului în cadrul normativ în vigoare** |
| Aprobarea hotărârii Guvernului cu privire la aprobarea Metodologiei de evaluare economică a resurselor forestiere, proprietate publică, nu necesită modificarea, abrogarea sau adoptarea actelor normative noi în scopul implementării prevederilor acestuia. |
| **7. Avizarea şi consultarea publică a proiectului** |
| Proiectul Hotărârii de Guvern cu privire la aprobarea Metodologiei de evaluare economică a resurselor forestiere, proprietate publică în prealabil a fost consultat cu instituțiile din subordine: Inspectoratul pentru Protecția Mediului și Agenția de Mediu.  În scopul respectării prevederilor art.9 a Legii nr. 239/2008 privind transparența în procesul decizional, anunțul privind inițierea elaborării proiectul Hotărârii de Guvern cu privire la aprobarea Metodologiei de evaluare economică a resurselor forestiere, proprietate publică, a fost plasat pe pagina web oficială a Ministerului Mediului, la compartimentul „*Transparență decizională*” rubrica „*Proiecte de documente*” și pe <http://www.particip.gov.md> la data de 21.08.2023.  (<https://particip.gov.md/ro/document/stages/anunt-privind-initierea-elaborarii-proiectul-hotararii-de-guvern-cu-privire-la-aprobarea-metodologiei-de-evaluare-economica-a-resurselor-forestiere-proprietate-publica/11005#contentAnchor37975>)  Proiectul va fi supus avizării și consultării publice cu autoritățile publice și asociațiile din domeniu, conform prevederilor art. 32 din Legea 100/2017 cu privire la actele normative și Legea nr. 239/2008 privind transparența în procesul decizional. |
| **8. Constatările expertizei anticorupție** |
| Proiectul va fi supus expertizei anticorupție în conformitate cu prevederile art. 35 din Legea nr.100/2017 cu privire la actele normative. Informația privind rezultatele expertizei anticorupție urmează a fi inclusă în sinteza obiecțiilor și propunerilor/recomandărilor urmare recepționării raportului anticorupție. |
| **9. Constatările expertizei de compatibilitate** |
| Prezentul proiect nu conține norme privind armonizarea legislației naționale cu legislația UE. |
| **10. Constatările expertizei juridice** |
| Proiectul va fi supus expertizei juridice în conformitate cu prevederile art. 37 din Legea nr.100/2017. |
| **11. Constatările altor expertize** |
| Proiectul nu conține prevederi de reglementare a activității de întreprinzător în contextul prevederilor din Legea nr. 235/2006 cu privire la principiile de bază de reglementare a activității de întreprinzător, astfel decade necesitatea examinării acestuia de către Grupul de lucru al Comisiei de Stat pentru reglementarea activității de întreprinzător. De asemenea, proiectul nu cade sub incidența altor expertize necesare a fi efectuate în condițiile Legii nr. 100/2017. |

**Ministru Iordanca-Rodica IORDANOV**